Renosterfliek kry staande applous van plaaslike gehoor‘n Skermskoot uit STROOP – Journey into the Rhino Horn War, ŉ dokumentere rolprent wat die ingewikkelde saak van renosterstropery ondersoek. De Bod gesels hier met ‘n geneesheer wat in tradisionele medisyne in China spesialiseer oor die bygeloof dat renosterhoring kanker kan behandel. Foto: Susan Scott/Verskaf. Die eerste Suid-Afrikaanse gehoor wat Woensdag die kans gehad om STROOP – Journey into the Rhino Horn War, ŉ dokumentere rolprent wat die ingewikkelde saak van renosterstropery ondersoek, te sien, het die fliek met staande applous ná die kyk daarvan beloon. Daar is min Suid-Afrikaners wat nie bewus is van die krisis van renosterstropery in dié land nie, maar Bonné de Bod, aanbieder en vervaardiger, en Susan Scott, regisseur, se dokumentêr het die verskynsel wat die land se renosterbevolking oor die afgelope jare teister, indringend en uit verskillende hoeke onder die soeklig geplaas. Die eindproduk van vier jaar se harde werk is aangrypend, rou en eerlik. Die rolprent is onlangs by talle Amerikaanse en Europese filmfeeste vertoon en is met tien pryse bekroon vir die indrukwekkende verhaal wat dit vertel. De Bod sê die doelwit was nog altyd om impak te maak met die rolprent. “Die ontvangs van STROOP in die VSA en Europa was vir ons ongelooflik. Dit het net weer eens bewys die renosterstorie is ŉ kragtige, roerende storie wat enige iemand, enige plek in die wêreld sal raak. “Ek sê altyd jy hoef nie noodwendig al ŉ renoster te gesien het of op die voorstoep van die Krugerwildtuin groot te geword het om vir die absolute slagting wat hierdie diere in die gesig staar of die opofferings wat mense maak om hulle te beskerm, iets te voel nie.” ŉ Suid-Afrikaanse gehoor wat, onder andere, bestaan het uit mense wat self in die rolprent verskyn asook die media, het dié week die geleentheid gehad om die eindproduk uiteindelik op eie bodem by Nu Metro in Hydepark, Johannesburg te sien en was beslis nie teleurgesteld nie. De Bod vermoed baie lede van die gehoor het ŉ soort natuurlewe-rolprent verwag, maar STROOP is veel meer as net dit, meen sy. “Dit is meer ŉ dokumentere storie, ŉ reis wat ons onderneem het in hierdie oorlog om al die aspekte wat renosterstropery raak, aan die publiek te wys.” Nog iets wat baie vir haar beteken, is dat soveel mense hulle al aangemoedig het om die rolprent vir ŉ Oscar-toekenning in te skryf. Sy en Scott sê die vervaardigingsproses het talle hoogte- en laagtepunte gehad. “Ek dink een van die hartseerste dinge vir my was om te sien hoe brutaal, boos en gierig ons as mense kan wees. “Iets wat egter baie inspirerend en ongelooflik was, was om te sien hoeveel mense daar is wat elke dag opstaan om te help om hierdie spesie vir ons kinders se kinders te bewaar.” De Bod verwys na die twee staatsaanklaers wat hulle tydens die verfilming gevolg het. “Ek dink as ek hulle was, sou ek nie kon help om elke dag oor my skouer te loer en te vrees vir vergelding van stropers nie, maar hulle doen nie. “Daar is ongelooflike mense in hierdie stryd en ek dink nie hulle kry aldag die erkenning wat hulle eintlik verdien nie.” Scot sê dit is moeilik om die jare lange vervaardigingsreis van dié dokumentere rolprent in ŉ paar woorde te probeer opsom. “Ek dink die ergste vir my was die besoeke aan die misdaadtonele waar renosters gestroop is, maar soos wat ons toegang gekry het tot die mense wat ons in die rolprent volg en meer tyd saam met hulle spandeer het, het hierdie fliek verbasend genoeg ook ŉ sterk menslike aspek bygekry.” De Bod en Scot wil graag hê dat soveel moontlik mense wêreldwyd die rolprent sien. STROOP is ook aan talle Asiatiese joernaliste en by universiteite in dié lande vertoon. Plaaslik sal mense wat nie een van die spesiale vertonings in Pretoria of Kaapstad kan bywoon nie, die rolprent van Januarie 2019 op verskillende digitale platforms soos Amazon, iTunes en Google Play kan sien. DVD’s van STROOP sal ook binnekort op die winkelrakke beskikbaar wees.